Document ID: 32006D0009

ODLOČBA KOMISIJE
z dne 6. januarja 2006
o spremembi Priloge I k Odločbi Sveta 79/542/EGS glede prehodnih ukrepov za tranzit živih živali iz Bolgarije in Romunije preko Nekdanje jugoslovanske republike Makedonije, Srbije in Črne gore
(notificirano pod dokumentarno številko C(2005) 5885)
(Besedilo velja za EGP)
(2006/9/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2004/68/ES z dne 26. aprila 2004 o določitvi predpisov v zvezi z zdravstvenim varstvom živali za uvoz v Skupnost in tranzit skozi Skupnost nekaterih živih parkljarjev, o spremembi direktiv 90/426/ES in 92/65/EGS ter razveljavitvi Direktive 72/462/EGS (1), in zlasti členov 3(1) in 17 Direktive,
ob upoštevanju naslednjega:
(1)
Del 1 Priloge I k Odločbi Sveta 79/542/EGS z dne 21. decembra 1979 o seznamu tretjih držav ali delov tretjih držav in o pogojih za zdravstveno varstvo živali in javnozdravstveno varstvo ter izdajanje veterinarskih spričeval za uvoz nekaterih vrst živih živali in njihovega svežega mesa v Skupnost (2) določa seznam tretjih držav in delov tretjih držav, iz katerih lahko države članice uvažajo nekatere vrste živih živali.
(2)
Nekdanja jugoslovanska republika Makedonija, Srbija in Črna gora so na seznamu dela 1 Priloge II k Odločbi 79/542/EGS za uvoz mesa v Skupnost, toda niso na seznamu dela 1 Priloge I in zato v sklopu te odločbe trenutno ni dovoljen uvoz in tranzit živih živali skozi Evropsko unijo.
(3)
Toda stanje bolezni v teh državah je sprejemljivo in zato bi bilo tudi v interesu dobrega počutja živali zaželeno, da bi pod določenimi pogoji dovolili tranzit živali za zakol skozi te države. Zato je za prehodno obdobje do 31. decembra 2006 in dokler Komisija ne bo opravila misije v te države, dovoljen tranzit pošiljk živih živali za neposredni zakol v katero izmed držav članic iz držav pristopnic Bolgarije in Romunije skozi te države v skladu z Odločbo 79/542/EGS. Prehodno obdobje velja le za Bolgarijo in Romunijo zaradi njunega predvidenega pristopa.
(4)
Da bi zagotovili zdravstveno stanje posameznih pošiljk, je treba določiti dodatne pogoje, kot so pečatenje tovornjakov in žigosanje potrdil.
(5)
Del 1 Priloge I k Odločbi 79/542/EGS je zato treba ustrezno spremeniti.
(6)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Del 1 Priloge I k Odločbi 79/542/EGS se nadomesti z besedilom Priloge k tej odločbi.
Člen 2
Ta odločba se uporablja od 12. januarja 2006.
Člen 3
Ta odločba je naslovljena na države članice.
V Bruslju, 6. januarja 2006

Labels: 0
3
8
6
18